La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 26 de març 2020, que són les que els corresponen els números 196/2020 a 198/2020 i dóna compte al Ple de les actuacions realitzades de conformitat amb la valoració de les admissions que s'ha dut a terme.
Aprovació d'actes de les sessions anteriors.
Es dona per llegida l'acta de les sessió del dia 26 de març de 2020, corresponent a les sessió tretzena del Ple de 2020.
La senyora Elisabet Samarra formula esmenes al text de l'esborrany que s'introduiran a l'acta definitiva.
Proposta de resolució de finalització de la Reclamació 712/2019 per desistiment
La Proposta de resolució, elaborada pel senyor Josep Mir, de finalització de la Reclamació 712/2019 per desistiment formulada contra l'Ajuntament de Sant Just Desvern, en el marc de la qual es demana informació sobre les hores extres i fitxatges dels membres de la Policia Local, recull que correspon finalitzar el procediment per desistiment exprés de la persona reclamant, manifestat en el marc del procediment.
Proposta de resolució de finalització de la Reclamació 96/2020 per pèrdua d'objecte
La Proposta de resolució, de la qual n'és ponent el senyor Josep Mir, de finalització de la Reclamació 96/2020 per pèrdua d'objecte, interposada contra l'Ajuntament de Tarragona i en el marc de la qual es demana accés als informes d'actuacions i denúncies per incompliment d'horaris al mercat ambulant de Bonavista, recull les actuacions que s'han dut a terme des de la Comissió durant la tramitació del procediment i que justifiquen que s'ha facilitat a la persona reclamant la informació sol·licitada, en el marc de la tramitació de la reclamació, fet que suposa la satisfacció extemporània del seu objecte i per tant, legitima la finalització per pèrdua sobrevinguda de l'objecte de la reclamació.
Proposta de resolució de finalització de la Reclamació 107/2020 per pèrdua d'objecte
La Proposta de resolució, de la qual n'ha estat el ponent el senyor Josep Mir, de finalització de la Reclamació 107/2020 per pèrdua d'objecte, interposada contra l'Entitat Autònoma de Jocs i Apostes i que té per objecte l'accés a informació sobre la venda de la Grossa de Cap d'Any, recull les actuacions que han tingut lloc durant la tramitació del procediment i el compromís assolit per l'entitat reclamada de facilitar la informació que li mancava.
Tanmateix com que l'accés efectiu a la informació resta pendent en el moment de finalitzar el procediment de reclamació, es deixa oberta la via de seguiment de l'execució de la Resolució de la GAIP.
Proposta de resolució de finalització de la Reclamació 143/2020 per pèrdua d'objecte.
La Proposta de resolució, elaborada per la senyora Elisabet Samarra, de finalització de la Reclamació 143/2020 per pèrdua d'objecte, interposada contra l'Ajuntament d'El Vendrell i relativa a l'accés a l'estudi d'alternatives a la circulació i l'estacionament per a la mitigació dels efectes sobre el trànsit produïts per les accions previstes a la urbanització del Centre de Coma-Ruga que ha realitzat l'empres MCRIT i a la còpia de la documentació presentada per l'ACA, entre d'altres, recull les actuacions dutes a terme durant la tramitació d'aquesta reclamació i la que és objecte d'anàlisi en el següent punt de l'ordre del dia, la Reclamació 144/2020.
La Reclamació 144/2020 ha estat formulada també entre les mateixes parts i la informació a la qual es reclama accés és la còpia de l'informe emès per l'Oficina Antifrau de Catalunya i còpia de l'informe redactat per la Corporació local sobre la revisió d'un acord del Ple de l'Ajuntament.
Els antecedents de fet relacionats en ambudes Propostes de resolució permeten finalitzar ambdós procediments per pèrdua sobrevinguda del seu objecte, atès que ha quedat acreditat durant la tramitació que l'Ajuntament ha facilitat a la persona reclamant, que té la condició d'electe del Consitori, la informació que reclamava sense que aquesta manifestés cap al·legació al respecte, de manera que la controvèrsia que plantejaven ambdós procediments s'ha esvaït.
Proposta de resolució de finalització de la Reclamació 144/2020 per pèrdua d'objecte
És objecte d'anàlisi en el punt anterior de l'ordre del dia, el punt cinquè.
7è Proposta de resolució de finalització de la Reclamació 176/2020 per pèrdua d'objecte
La Proposta de resolució, elaborada pel senyor Josep Mir, de finalització de la Reclamació 176/2020 per pèrdua d'objecte, formulada contra l'Ajuntament de Palau-solità i Plegamans i que té per objecte l'accés a informació sobre diverses dades sobre un concurs oposició per a la selecció per cobrir una plaça de tècnic/a mig de l'escala d'Administració, recull als antecedents les actuacions que s'han dut a terme durant la tramitació del procediment de reclamació, en el marc del qual s'hauria estimat la sol·licitud de forma extemporània i facilitat la informació reclamada, de manera que s'ha produït la pèrdua sobrevinguda de l'objecte de la reclamació i s'ha esvaït la controvèrsia jurídica que plantejava.
Proposta de resolució de finalització de la Reclamació 185/2020 per pèrdua d'objecte
La Proposta de resolució, de la qual n'és ponent la senyora Elisabet Samarra, de finalització de la Reclamació 185/2020 per pèrdua d'objecte, formulada contra Ferrocarrils de la Generalitat de Catalunya i que té per objecte l'accés al llibre d'incidències relacionades amb l'averia d'una màquina expenedora de bitllets al municipi de Pallejà, recull la tramitació que ha tingut lloc durant el procediment de reclamació i que permet finalitzar per pèrdua sobrevinguda del seu objecte, atès que s'ha facilitat a la persona reclamant la informació sol·licitada i aquesta ha manifestat la seva satisfacció amb la informació rebuda.
Proposta de resolució d'inadmissió de la Reclamació 197/2020 i 198/2020 (acumulades)
La Proposta de resolució, elaborada pel senyor Josep Mir, d'inadmissió de les Reclamacions 197/2020 i 198/2020 (acumulades), interposades ambdues contra l'Ajuntament de Terrassa, recull la fonamentació per a la resolució de forma acumulada de les dues reclamacions i per a la seva inadmissió atès que tenen per objecte la revisió administrativa de resolucions dictades per l'Ajuntament, pretensió que no té empara en exercici del dret d'accés a la informació pública i que per tant, justifica la inadmissió d'ambdós procediments.
La senyora Elisabet Samarra formula esmenes tècniques al text de la Proposta que el ponent introduirà a la resolució definitiva.